**Likumprojekta „Grozījumi likumā „Par nekustamā īpašuma nodokli”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Tieslietu ministrijas iniciatīva:  1. likumprojekts „Noziedzīgi iegūtas mantas konfiskācijas izpildes likums”;  2. likumprojekts „Grozījumi Kriminālprocesa likumā” (grozījumi Kriminālprocesa likuma (turpmāk – KPL) 357. un 358. pantā), kas tiek virzīti vienlaikus ar šo likumprojektu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar šobrīd spēkā esošo tiesisko regulējumu (KPL 355. pantu) manta ir atzīstama par noziedzīgi iegūtu, ja personas īpašumā vai valdījumā tā tieši vai netieši nonākusi noziedzīgā nodarījuma rezultātā. Tāpat KPL ir paredzēta noziedzīgi iegūtas mantas prezumpcija.  Vienlaikus norādāms, ka ir izstrādāts likumprojekts „Grozījumi Krimināllikumā”, ietverot tajā jaunu nodaļu „Mantas īpašā konfiskācija”, kurā cita starpā paredzēts ietvert skaidru regulējumu attiecībā uz noziedzīgi iegūtas mantas konfiskācijas tiesisko pamatu. Savukārt ar likumprojektu „Grozījumi Kriminālprocesa likumā” paredzēts sakārtot procesuālo regulējumu attiecībā uz noziedzīgi iegūtas mantas konfiskāciju, tai skaitā attiecībā uz mantas atzīšanu par noziedzīgi iegūtu, kā arī rīcību ar konfiscēto noziedzīgi iegūto mantu.  Saskaņā ar šobrīd spēkā esošo tiesisko regulējumu (KPL 355. pantu), kā arī plānotajiem grozījumiem Krimināllikumā un atbilstoši starptautiskajām tiesību normām, manta ir atzīstama par noziedzīgi iegūtu, ja personas īpašumā vai valdījumā tā tieši vai netieši nonākusi noziedzīgā nodarījuma rezultātā.  Tas nozīmē, ka šādai mantai ir noziedzīga izcelsme un tā saskaņā ar KPL (un arī plānotajiem grozījumiem Krimināllikumā) vainīgajai personai ir atsavināma (konfiscējama).  KPL ir paredzēti divi rīcības varianti ar atņemto īpašumu, kas atzīts par noziedzīgi iegūtu:  1) saskaņā ar KPL 357. pantu noziedzīgi iegūta manta atdodama pēc piederības īpašniekam vai likumīgajam valdītājam pēc tam, kad mantas uzglabāšana kriminālprocesa mērķu sasniegšanai vairs nav nepieciešama. Tas nozīmē, ka gadījumos, kad noziedzīgi iegūta manta – nekustamais īpašums tiks atdots tā likumīgajam īpašniekam (cietušajam), būs nepieciešams īpašumtiesības reģistrēt zemesgrāmatā uz cietušā – likumīgā īpašnieka vārda;  2) saskaņā ar KPL 358. pantu noziedzīgi iegūtu mantu, ja tās turpmāka uzglabāšana kriminālprocesa mērķu sasniegšanai nav nepieciešama un ja tā nav jāatdod īpašniekam vai likumīgajam valdītājam (piemēram, par līdzekļiem, kas iegūti kukuļošanas rezultātā iegādāts nekustamais īpašums), konfiscē (valsts labā), bet iegūtos finanšu līdzekļus ieskaita valsts budžetā. Pēc tam, kad manta – nekustamais īpašums ar tiesas nolēmumu tiek atzīts par noziedzīgi iegūtu un konfiscēts valsts labā, Valsts ieņēmumu dienests vai zvērināts tiesu izpildītājs veic tiesas nolēmuma izpildi un realizē nekustamo īpašumu, pārdodot to. Tā rezultātā mantai ir jauns īpašnieks, kura īpašumtiesības ir reģistrējamas zemesgrāmatā.  Likuma „Par nekustamā īpašuma nodokli” 9. panta trešā daļa šobrīd paredz to, ka, ja īpašumu atsavina vai dāvina, zemesgrāmatā īpašnieka maiņu var reģistrēt pēc tam, kad ir nomaksāts nodokļa pamatparāds, soda nauda un nokavējuma nauda, kā arī veikts nodokļa maksājums par taksācijas gadu, kurā notiek īpašnieka maiņa, un zemesgrāmatu nodaļa par to ir pārliecinājusies tiešsaistes datu pārraides režīmā. Savukārt minētā panta ceturtā daļa noteic, ka 9. panta trešo daļu nepiemēro, ja īpašums tiek atsavināts, veicot maksātnespējas procesu vai gadījumos, kad nodokļa administrācija veic bezstrīda piedziņu, vēršot to uz parādnieka mantu atbilstoši likumam „[Par nodokļiem un nodevām](http://m.likumi.lv/ta/id/33946-par-nodokliem-un-nodevam)”.  Tas nozīmē, ka šobrīd atbilstoši spēkā esošajam tiesiskajam regulējumam jaunais īpašnieks nevar reģistrēt nekustamo īpašumu uz sava vārda, kamēr viņš nav samaksājis nekustamā īpašuma nodokļa parādu. Tas rada situāciju, kad persona, kura iegādājas īpašumu vai arī atgūt īpašumu, kas no viņas valdījuma izgājis noziedzīga nodarījuma rezultātā, samaksā personas, kurai īpašums saskaņā ar KPL konfiscēts kā noziedzīgi iegūts, radīto parādu. Šāda pieeja nav taisnīga attiecībā pret noziedzīgā nodarījumā cietušo, kā arī neveicina izsolē piedāvāto nekustamo īpašumu nonākšanu jaunu īpašnieku rokās.  Lai minēto situāciju novērstu, nepieciešams veikt grozījumus likuma „Par nekustamā īpašuma nodokli” 9. pantā, paredzot, ka 9. panta trešo daļu nepiemēro arī gadījumos, ja īpašums tiek atsavināts, izpildot tiesas nolēmumu par noziedzīgi iegūtas mantas konfiskāciju.  Papildus ir izstrādāts likumprojekts „Noziedzīgi iegūtas mantas konfiskācijas izpildes likums”, kurā cita starpā noteikta procedūra, kādā gadījumos, kad tiek izpildīts tiesas nolēmums par mantas (nekustamā īpašuma) konfiskācijas valsts labā izpildi, notiek informācijas apmaiņa ar pašvaldībām par nesamaksātā nekustamā īpašuma nodokļa piedziņu no notiesātā, paredzot, ka gadījumā, ja nekustamā īpašuma nodokļa parāds nebūs samaksāts, to sākotnēji zvērināts tiesu izpildītājs segs no konfiscētās noziedzīgi iegūtās mantas realizācijas rezultātā iegūtajiem līdzekļiem, pēc tam paredzot iespēju to piedzīt no notiesātās personas.  Vienlaikus ir nepieciešams paredzēt brīdi, ar kuru iestājas jaunā īpašnieka pienākums sākt maksāt nekustamā īpašuma nodokli, proti, par atskaites periodu ņemot tiesas nolēmumu krimināllietā, ja ir nolemts mantu atdot likumīgajam īpašniekam, vai, ja tiek realizēts nekustamais īpašums, kas konfiscēts valsts labā – tiesas nolēmumu, ar kuru apstiprināta nekustamā īpašuma izsole (likumprojekta 2. pants; grozījumi likuma „Par nekustamā īpašuma nodokli” 7. panta pirmajā daļā).  Tāpat ir jāparedz brīdis, kad beidzas personas, kurai īpašums saskaņā ar KPL konfiscēts kā noziedzīgi iegūta manta, pienākums maksāt nekustamā īpašuma nodokli (likumprojekta 2. pants; grozījumi likuma „Par nekustamā īpašuma nodokli” 7. panta trešajā daļā).  Vienlaikus ir nepieciešams paredzēt, kurš maksā nekustamā īpašuma nodokli par periodu no tiesas nolēmuma par mantas konfiskāciju brīža līdz brīdim, kad nekustamais īpašums tiek pārdots jaunajam īpašniekam, jo šajā laikā īpašums ir piekritīgs valstij. Eksperti ir vienojušies, ka nebūtu pamatoti nekustamā īpašuma nodokli par šo periodu likt samaksāt personai, kurai īpašums ar tiesas nolēmumu ir konfiscēts, jo īpašums viņai vairs faktiski nepieder un viņa ar to nevar rīkoties. Nekustamā īpašuma nodokļa maksātājs par minēto periodu ir **valsts**. Tādējādi pareizākais risinājums ir segt nekustamā īpašuma nodokli no naudas līdzekļiem, kas iegūti konfiscētā nekustamā īpašuma pārdošanas rezultātā, ieskaitot to pašvaldības budžetā. Tas nozīmē, ka faktiski šie naudas līdzekļi tāpat tiks izmantoti sabiedrības vajadzībām, kas arī ir viens no noziedzīgi iegūtas mantas konfiskācijas mērķiem. Tādējādi likumprojekta 1. pantā ietvertajā likuma 2. panta 6.1 daļā paredzēts noteikt, ka nekustamā īpašuma nodokli par valstij piekritīgo nekustamo īpašumu, kas ar tiesas nolēmumu kriminālprocesā atzīts par noziedzīgi iegūtu un konfiscēts valsts labā, par laiku, kad stājies spēkā nolēmums par nekustamā īpašuma konfiskāciju līdz brīdim, kad spēkā stājies tiesas nolēmums, ar kuru apstiprināta nekustamā īpašuma izsole, no mantas konfiskācijas izpildes rezultātā iegūtajiem naudas līdzekļiem, kas atrodas zvērināta tiesu izpildītāja depozīta kontā, izmaksā zvērināts tiesu izpildītājs Noziedzīgi iegūtas mantas konfiskācijas izpildes likumā noteiktajos gadījumos un kārtībā.  Attiecīgi likumprojektā “Noziedzīgi iegūtas mantas konfiskācijas izpildes likums”, kas tiek virzīts vienlaikus ar šo likumprojektu, plānots noteikt kārtību, kādā šis nodoklis tiek segts. Jāņem vērā, ka nekustamā īpašuma nodokļa parāds un nekustamā īpašuma nodoklis tiks samaksāts pēc tam, kad tiks segta kaitējuma kompensācija cietušajam un sprieduma izpildes izdevumi zvērinātam tiesu izpildītājam.  Likumprojektos „Grozījumi Kriminālprocesa likumā” un „Grozījumi Krimināllikumā”, kas tiek virzīti vienlaikus ar šo likumprojektu, ir iestrādātas normas, lai pārņemtu 2014. gada 19. maijā spēkā stājušos Eiropas Parlamenta un Padomes 2014. gada 3. aprīļa Direktīvu 2014/42/ES par nozieguma rīku un noziedzīgi iegūtu līdzekļu iesaldēšanu un konfiskāciju Eiropas Savienībā, kuras pārņemšanas termiņš ir 2016. gada 4. oktobris. Tādējādi arī minētajos likumprojektos ir paredzēts spēkā stāšanās datums – 2016. gada 1. oktobris. Ņemot vērā to, ka likumprojekts „Grozījumi Kriminālprocesa likumā” ir saistīts ar šo likumprojektu un virzāms vienlaicīgi, ir nepieciešams arī noteikt, ka likums „Grozījumi likumā „Par nekustamā īpašuma nodokli”” stājas spēkā 2016. gada 1. oktobrī. |
| 3. | Projekta izstrādē iesaistītās institūcijas | Likumprojekts izstrādāts, piesaistot pārstāvjus no biedrības „Latvijas Pašvaldību savienība”, Rīgas Domes un Latvijas Zvērinātu tiesu izpildītāju padomes, Finanšu ministrijas un Valsts ieņēmumu dienesta. |
| 4. | Cita informācija | Nav. |
|  | | |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pašvaldības, zemesgrāmatu nodaļu tiesneši, personas, kuras noziedzīgi iegūtās mantas konfiskācijas rezultātā iegūst īpašumtiesības uz nekustamo īpašumu. |
| 2. | Tiesiskā regulējuma ietekme uz tautsaimniecību un administratīvo slogu | Nav. |
| 3. | Administratīvo izmaksu monetārs novērtējums | Nav. |
| 4. | Cita informācija | Nav. |
|  | | |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| *Likumprojekts šo jomu neskar.* |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Vienlaikus ar šo likumprojektu tiek virzīti šādi likumprojekti:  1) „Grozījumi Kriminālprocesa likumā”;  2) „Grozījumi Civilprocesa likumā”;  3) „Grozījumi Krimināllikumā”;  4) „Noziedzīgi iegūtas mantas konfiskācijas izpildes likums”;  5) „GrozījumiTransportlīdzekļa ekspluatācijas nodokļa un uzņēmumu vieglo transportlīdzekļu nodokļa likumā”;  6) „Grozījums Noziedzīgi iegūtu līdzekļu legalizācijas un terorisma finansēšanas novēršanas likumā”;  7) „Grozījumi Latvijas Sodu izpildes kodeksā”;  8) „Likvidācijas kā piespiedu ietekmēšanas līdzekļa izpildes likums” (atbalstīts Ministru kabineta 2015. gada 4. augusta [sēdē (protokols](http://titania.saeima.lv/LIVS12/saeimalivs12.nsf/0/06833C2AF6689FCAC2257E9E002A8362?OpenDocument#c) Nr. 37 32. §)). |
| 2. | Atbildīgā institūcija | Tieslietu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| *Likumprojekts šo jomu neskar.* |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par likumprojektu un dotu iespēju izteikt par to viedokļus, likumprojekts saskaņā ar Ministru kabineta 2009. gada 25. augusta noteikumiem Nr. 970 „Sabiedrības līdzdalības kārtība attīstības plānošanas procesā” tika ievietots Tieslietu ministrijas interneta mājaslapā 2015. gada 23. aprīlī sadaļā „Sabiedrības līdzdalība”. |
| 2. | Sabiedrības līdzdalība projekta izstrādē | Likumprojekta izstrādē piedalījās pārstāvji no biedrības „Latvijas Pašvaldību savienība”, Rīgas Domes un Latvijas Zvērinātu tiesu izpildītāju padomes. |
| 3. | Sabiedrības līdzdalības rezultāti | Tika ņemti vērā iesaistīto sabiedrības pārstāvju viedokļi.  Pēc likumprojekta ievietošanas Tieslietu ministrijas mājaslapā sabiedrības viedokļi saņemti netika. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pašvaldības, Zemesgrāmatu nodaļu tiesneši. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas institūcijas veidotas netiek; funkciju un uzdevumu apjoms nepalielinās. |
| 3. | Cita informācija | Nav. |

Iesniedzējs:

tieslietu ministrs Dzintars Rasnačs

25.05.2016. 18:46

1527

I. Rudzīte

67036931, Inese.Rudzite@tm.gov.lv